**Ete na !**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă-mpiedic de o virgulă şi cad !

Mă-ntorc şi-i dau un şut...că doare!

Şi,uluit de întâmplare,ca să nu decad

Mă sprijin de un semn de exclamare.

De rău ce mi-e...văd numai ghilimele !

Şi-s năucit , nu ştiu cine mai sunt,

Dar îmi revin şi...la gunoi cu ele

Când antitezele mă fac să cânt.

Mă-mbrac în strai cusut cu atribute

Şi de frumos ce-s mă uimesc şi eu !

Mai pun şi niste voaluri ,fin ţesute,

Din sensuri noi ce colorează un clişeu.

Cobor voios pe rime ca pe-o scară

Şi sar când una, două sau chiar trei,

Ţinând în pumn , cu încleştare-avară,

Un punct...să îi pocnesc pe farisei.

Deodată simt că zbor şi-apoi iar cad!

De vină-i cratima ce ca o trambulină

M-a aruncat în aer !...Deci o scad

Din coborârea-mi plină de lumină.

Ajuns la capătul de scară , ostenit,

Mă prăbuşesc în semnul de-ntrebare;

Hiperbola îmi răde cu glasul ruginit

Când onomatopee îmi cad din buzunare.

Şi-am decretat,cuprins de indignare,

Ca de acum,în drumul meu prin poezie,

Pentru o cât mai dreaptă abordare

Să nu mai fie semne de ortografie!